text: РЕШЕНИЕ НА КОМИСИЯТА
  от 23 ноември 2012 година
  относно невключването на веществото бифентрин като съставка на продуктов тип 18 в приложение I, IА или IБ към Директива 98/8/ЕО на Европейския парламент и на Съвета относно пускането на пазара на биоциди
  (нотифицирано под номер C(2012) 8442)
  (текст от значение за ЕИП)
  (2012/728/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (1), и по-специално член 16, параграф 2, втора алинея от нея,
  като има предвид, че:
  (1)
  С Регламент (ЕО) № 1451/2007 на Комисията от 4 декември 2007 г. относно втората фаза на 10-годишната работна програма, посочена в член 16, параграф 2 от Директива 98/8/ЕО на Европейския парламент и на Съвета относно пускането на пазара на биоциди (2) е определен списък на активни вещества, подлежащи на оценка с оглед на евентуалното им включване в приложение I, IА или IБ към Директива 98/8/ЕО. Този списък включва веществото бифентрин.
  (2)
  В изпълнение на Регламент (ЕО) № 1451/2007 на веществото бифентрин бе направена оценка в съответствие с член 11, параграф 2 от Директива 98/8/ЕО за употреба в продуктов тип 18 - инсектициди, акарициди и продукти за борба срещу други членестоноги, съгласно съответното определение на този продуктов тип в приложение V към цитираната директива.
  (3)
  За докладваща държава членка бе определена Франция, която на 2 ноември 2009 г. представи на Комисията доклада на компетентния орган, придружен от препоръка, в съответствие с член 14, параграфи 4 и 6 от Регламент (ЕО) № 1451/2007.
  (4)
  Докладът на компетентния орган бе разгледан от държавите членки и Комисията. В съответствие с член 15, параграф 4 от Регламент (ЕО) № 1451/2007, на 25 май 2012 г. Постоянният комитет по биоцидите включи констатациите от това разглеждане в доклад за оценка.
  (5)
  Оценката показва, че не може да се очаква биоцидите, използвани като инсектициди, акарициди и продукти за борба срещу други членестоноги, които съдържат бифентрин, да отговарят на изискванията, определени в член 5 от Директива 98/8/ЕО. Сценариите, разгледани в оценката на рисковете за околната среда, показаха наличието на неприемлив риск за водния дял на околната среда. Следователно не е целесъобразно бифентринът да бъде включен в приложение I, IА или IБ към Директива 98/8/ЕО за употреба в продуктов тип 18.
  (6)
  В интерес на правната сигурност датата, от която биоцидите от продуктов тип 18, съдържащи бифентрин, повече не следва да бъдат пускани на пазара, следва да се определи, като се вземат предвид както неприемливите ефекти на тези продукти, така и законните очаквания на производителите им.
  (7)
  Мерките, предвидени в настоящото решение, са в съответствие със становището на Постоянния комитет по биоцидите,
  ПРИЕ НАСТОЯЩОТО РЕШЕНИЕ:
  Член 1
  Веществото бифентрин (CAS № 82657-04-3) не се включва в приложение I, IА или IБ към Директива 98/8/ЕО като съставка за продуктов тип 18.
  Член 2
  За целите по член 4, параграф 2 от Регламент (ЕО) № 1451/2007, биоцидите от продуктов тип 18, съдържащи бифентрин (CAS № 82657-04-3), не могат повече да бъдат пускани на пазара, считано от 1 май 2013 г.
  Член 3
  Адресати на настоящото решение са държавите членки.
  Съставено в Брюксел на 23 ноември 2012 година.